ใครจะเป็นเจ้าของรางวัล Oscar หรือตุ๊กตาทอง ติดตามได้ในวันที่ 22 กุมภาพันธ์นี้
คนจัดรายการคุยอวดว่า งานแจกรางวัลตุ๊กตาทองประจำปี  2008 ในวันที่ 22 กุมภาพันธ์นี้ จะมีรูปแบบใหม่ จะสนุกไม่ยืดยาดน่าเบื่อเหมือนที่แล้วๆ
ทุกปีหลังงานแจกตุ๊กตาทองบรรดาสื่อวงการบรรเทิง มักจะเขียนวิพากษ์วิจารณ์เกี่ยวกับงานในแง่ที่ว่า ยืดยาดน่าเบื่อ มากน้อยสักแค่ไหน แต่ปีนี้ คุณ Sid Ganis ประธานของAcademy of Motion Picture Arts and Sciences ผู้รับผิดชอบจัดงานคุยอวดว่า ก็ยังจะแจกรางวัลทั้ง 24 รางวัล และรางวัลพิเศษให้กับดาวตลกJerry Lewis สำหรับการทำงานการกุศลที่ทำประโยชน์ให้สังคมมาเป็นเวลานานหลายสิบปีแล้วแต่รับรองว่างานปีนี้จะสนุกสนานและเต็มไปด้วยของแปลกใหม่ ของแปลกใหม่อันหนึ่งคือพิธีกรปีนี้จะเป็นดาราชาวออสเตรเลีย Hugh Jackmanหรือ Wolverine ที่คุ้นหน้าค่าตากันมาจากหนังชุด X-Menและยังได้เคยแสดงฝีเท้าเต้นรำทำเพลงบนเวทีละครบรอดเวย์มาแล้วด้วย ส่วนภาพยนตร์ที่แข่งขันช่วงชิงรางวัลภาพยนตร์ยอดเยี่ยมนั้นที่ได้รับการเสนอชื่อรับรางวัลประเภทต่างๆมากที่สุด ถึง 13 รางวัล คือ The Curious Case of Benjamin Buttonเรื่องของผู้ชายคนหนึ่งที่วัยเดินถอยหลัง คือเกิดมาแก่และหนุ่มขึ้นเรื่อยๆจนกระทั่งกลับสู่สภาพแรกเกิด Brad Pitt ดารานำฝ่ายชาย และ DavidFincher ผู้กำกับฯ ได้รับการเสนอชื่อทั้งคู่อีกเรื่องหนึ่งที่ได้รับการเสนอชื่อสำหรับรางวัลภาพยนตร์ยอดเยี่ยม คือ Frost/Nixonที่อาศัยเรื่องจริงจากการสัมภาษณ์ประธานาธิบดีริชาร์ด นิกสันโดยนักข่าวชาวอังกฤษ เดวิด ฟรอสท์ก่อนที่นิกสันจะต้องลาออกจากตำแหน่งสืบเนื่องมาจากกรณี Watergate เมื่อปี ค.ศ. 1974 ผู้กำกับฝีมือตุ๊กตาทอง RonHoward และดารานำฝ่ายชาย Frank Langella ที่เล่นเป็นนิกสันได้รับการเสนอชื่อทั้งคู่เหมือนกัน และ Milk ไม่ใช่เรื่องของนมสดแต่เป็นเรื่องจากชีวิตจริงของ Harvey Milk นักต่อสู้เพื่อสิทธิเท่าเทียมกันสำหรับเกย์ในนครแซนแฟรนซิสโก Sean Penn ดารานำฝ่ายชาย และ Gus Van Sant ผู้กำกับชั้นแนวหน้า ได้รับการเสนอชื่อให้เข้ารับรางวัลตุ๊กตาทองทั้งสองคน ภาพยนตร์เรื่องที่สี่ที่ได้รับการเสนอชื่อสำหรับรางวัลภาพยนตร์ยอดเยี่ยมปีนี้คือ TheReader ผู้กำกับชาวอังกฤษ Stephen Daldry และดารานำฝ่ายหญิงKate Winslet ได้รับการเสนอชื่อสำหรับภาพยนตร์ชีวิตสมัยสงครามโลกครั้งที่สองเรื่องนี้ Kate Winslet นั้นถือว่าเป็นตัวเก็งสำหรับดารานำฝ่ายหญิง ใครได้ดูทั้ง Titanic และ The Reader คงจะเห็นว่าดาราสาวผู้นี้โตขึ้นมากเลยทีเดียว Slumdog Millionaire ภาพยนตร์ที่ถ่ายทำในอินเดียและใช้ดาราจากBollywood ทั้งหมด เป็นเรื่องของเด็กหนุ่มโตมาจากสลัมในมุมไบและเอาชนะชีวิตได้ Slumdog ได้รับการเสนอชื่อให้รับรางวัลตุ๊กตาทองมากถึง 10 รางวัลรวมทั้งรางวัลภาพยนตร์ยอดเยี่ยมประจำปี ผู้กำกับชาวอังกฤษ Danny Boyle ที่เคยกำกับเรื่อง The Beach ที่ถ่ายทำในเมืองไทยได้รับการเสนอชื่อด้วย ไหนๆบอกตัวเก็งฝ่ายผู้หญิงแล้วก็ต้องบอกตัวเก็งสำหรับดารานำฝ่ายชายด้วย คือ Mickey Rourke จากภาพยนตร์เรื่อง The Wrestler ใครจะได้รางวัลไหน อดใจรออีกสองสามวัน